送劉長清敏
作者：蘇轍
朝代：宋

paragraphs: 汝州太守卧病年，亹亹猶復能清言。
平生雄辯嗟不見，風流尚有曹州存。
歷下東遊少相識，歡喜聞君在西邑。
舊知兄弟無凡儔，相逢一笑開顔色。
三年政令如牛毛，思歸南畝皆蓬蒿。
羨君飲酒動論斗，引觥向口收狂潮。
醉後胸中百無有，偃然嘯傲傾朋曹。
中朝卿士足官府，君歸何處狂歌謠。